CELEX: E2020P0012
Language: hr
Date: 2020-08-28 00:00:00
Title: Postupak protiv Nadzornog tijela EFTA-e koji su 28. kolovoza 2020. pokrenuli Telenor ASA i Telenor Norge AS (Predmet E-12/20) 2020/C 343/15

15.10.2020   
            
            
               HR
            
            
               Službeni list Europske unije
            
            
               C 343/19
            
         
      Postupak protiv Nadzornog tijela EFTA-e koji su 28. kolovoza 2020. pokrenuli Telenor ASA i Telenor Norge AS
      (Predmet E-12/20)
      (2020/C 343/15)
      Društva Telenor ASA i Telenor Norge AS, koje zastupa odvjetnica Siri Teigum (Advokatfirmaet Thommessen AS, Postboks 1484 Vika, 0116 Oslo, Norveška), pokrenula su 28. kolovoza 2020. pred Sudom EFTA-e postupak protiv Nadzornog tijela EFTA-e.
      Žalitelji od Suda EFTA-e traže:
      
                  —
               
               
                  da u cijelosti poništi Odluku od 29. lipnja 2020. u predmetu br. 71480 Telenor,
               
            
                  —
               
               
                  podredno, da djelomično poništi Odluku u dijelu koji se odnosi na dvije ili jednu od spornih pojedinačnih povreda te
               
            
                  —
               
               
                  podredno, da djelomično poništi Odluku u dijelu koji se odnosi na pružatelje usluga, za godine 2011. i 2012.,
               
            
                  —
               
               
                  podredno, da primjenom neograničene nadležnosti Suda poništi ili smanji novčane kazne izrečene žaliteljima te
               
            
                  —
               
               
                  da naloži ESA-i snošenje žaliteljevih troškova u vezi s ovim postupkom.
               
            
         Pravna i činjenična osnova te navedeni žalbeni razlozi:
      
      
                  —
               
               
                  Telenor ASA globalni je telekomunikacijski operator, koji pruža usluge u nordijskim zemljama i u Aziji. Telenor Norge AS, koji posluje na norveškom tržištu telekomunikacijskih usluga, njegovo je društvo kći. Odlukom je utvrđeno da su Telenor ASA i Telenor Norge AS (dalje u tekstu zajedno „Telenor” ili „žalitelj”) solidarno odgovorni za predmetne novčane kazne.
               
            
                  —
               
               
                  Nadzorno tijelo EFTA-e (ESA) donijelo je 29. lipnja 2020. odluku u predmetu br. 71480 („Odluka”), u kojoj je zaključeno da je Telenor prekršio članak 54. Sporazuma o EGP-u jer je primjenjivao nepoštene tarife kojima se jednako učinkovitim konkurentima, koji su se oslanjali na veleprodajne usluge pristupa i započinjanja poziva na javnoj mobilnoj telefonskoj mreži Telenora u Norveškoj, onemogućavalo da bez gubitaka nude samostalne mobilne širokopojasne usluge istovjetne uslugama koje Telenor Norge AS nudi privatnim korisnicima u Norveškoj, uključujući veleprodajne tarife za nacionalne operatore roaminga naplaćene društvu Network Norway (NwN) od 1. kolovoza 2008. do 31. kolovoza 2010., veleprodajne tarife za operatore mobilnih virtualnih mreža naplaćene društvu Ventelo od 1. siječnja 2008. do 30. studenoga 2010. i veleprodajne tarife za pružatelje usluga naplaćene od 1. siječnja 2008. do 31. prosinca 2012.
               
            
                  —
               
               
                  ESA je Telenoru izrekla tri zasebne novčane kazne: 32 562 000 EUR (u vezi s društvom NwN), 27 783 000 EUR (u vezi s društvom Ventelo) i 51 606 000 EUR (u vezi s pružateljima usluga), u ukupnom iznosu od 111 951 000 EUR, i naložila mu da odmah prestane s predmetnim postupanjem ako to već nije učinio. Nadalje, ESA je naložila Telenoru da se suzdrži od ponavljanja takvog i svakog postupanja koje bi imalo isti ili istovjetan cilj ili učinak.
               
            
                  —
               
               
                  Žalitelj smatra da zaključak o povredi članka 54. Sporazuma o EGP-u (usp. članak 1.), koji je iznesen u Odluci, nije utemeljen.
               
            
                  —
               
               
                  Žalitelj tvrdi da se na početku Odluke navodi dosad nezabilježena i nezakonita definicija maloprodajnog tržišta, koja nije potkrijepljena analizom. Tvrdi da ESA potom svoju procjenu marže i analizu učinaka pogrešno temelji na tom preuskom tumačenju tržišta, ne vodeći računa o stvarnim obilježjima tržišnog natjecanja. S druge strane, pri procjeni novčane kazne ESA je primijenila ekspanzivan pristup, uračunavajući velike iznose prometa ostvarenog veleprodajom izvan predmetnog tržišta i triput uračunavajući Telenorove prihode na silaznom tržištu. Žalitelj tvrdi da je zato novčana kazna potpuno neproporcionalna i u suprotnosti s ESA-inim vlastitim smjernicama.